CELEX: C2005/296/71
Language: sk
Date: 2005-11-26 00:00:00
Title: Vec T-368/05: Žaloba podaná  26. septembra 2005  – Rakúsko/Komisia

26.11.2005   
            
            
               SK
            
            
               Úradný vestník Európskej únie
            
            
               C 296/34
            
         Žaloba podaná 26. septembra 2005 – Rakúsko/Komisia
   (Vec T-368/05)
   (2005/C 296/71)
   Jazyk konania: nemčina
   Účastníci konania
   
      Žalobkyňa: Rakúska republika (v zastúpení: H. Dossi)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie K(2005)2685 z 15. júla 2005, ktorým sa z financovania Spoločenstvom vylučujú niektoré výdavky uskutočnené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF) a
               zaviazať Komisiu na náhradu trov konania,
            
         
               —
            
            
               subsidiárne zrušiť časť rozhodnutia K(2005)2685 z 15. júla 2005, ktorým sa z financovania Spoločenstvom vylučujú niektoré výdavky uskutočnené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF), ktorá sa týka vypočítania, ako aj výšky finančných opráv a
               zaviazať Komisiu na náhradu trov konania,
            
         
               —
            
            
               subsidiárne zrušiť rozhodnutie K(2005)2685 z 15. júla 2005, ktorým sa z financovania Spoločenstvom vylučujú niektoré výdavky uskutočnené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF) v časti, v ktorej sa týka výdavkov poverenej platobnej agentúry Agrarmarkt Austria v oblasti prémií na zvieratá v spolkových krajinách Štajersko a Korutánsko; prípadne rozhodnutie vo vzťahu k Štajersku a Korutánsku zrušiť v časti týkajúcej sa vypočítania, ako aj výšky finančných opráv a
               zaviazať Komisiu na náhradu trov konania.
            
         Žalobné dôvody a hlavné tvrdenia
   V napadnutom rozhodnutí Komisia vylúčila z financovania Spoločenstvom výdavky bližšie špecifikované v prílohe tohto rozhodnutia z dôvodu ich nesúladu s predpismi Spoločenstva.
   Žalobkyňa sa vo svojej žalobe opiera o dva žalobné dôvody. Po prvé uvádza, že žalovaná pri prijatí svojho rozhodnutia porušila Zmluvu ES a právne normy vydané na jej vykonanie. Predovšetkým v tejto veci namieta porušenie článku 5 ods. 2 písm. c) nariadenia (EHS) č. 729/70 (1), ako aj článku 7 ods. 4 nariadenia (ES) č. 1258/1999 (2), pretože finančná oprava v neprospech Rakúskej republiky by bola prípustná len vtedy, ak by si Rakúska republika nesplnila svoje povinnosti ohľadom kontroly výdavkov EPUZF, ktoré jej vyplývajú z predpisov Spoločenstva s finančnými dôsledkami pre EPUZF. Tieto kumulatívne predpoklady podľa Rakúskej republiky neboli v predmetnom prípade splnené. Navyše napadnuté rozhodnutie porušuje povinnosť lojality Komisie voči členským štátom vyplývajúcu z článku 10 ES.
   Druhý žalobný dôvod sa týka porušenia podstatných formálnych náležitostí. Podľa názoru žalobkyne si Komisia v podstatných bodoch nesplnila povinnosť odôvodnenia a vo svojom rozhodnutí sa v argumentácii podstatnej pre rozhodnutie opiera o zistenia spočívajúce v nesprávnom zistení skutkového stavu.
   
      (1)  Nariadenie Rady (EHS) č. 729/70 z 21. apríla 1970 o financovaní spoločnej poľnohospodárskej politiky [neoficiálny preklad].
   
      (2)  Nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky.